મહેસાણા : કાશ્મીરના કોંગ્રેસના નેતા સૈફુદ્દીન સોઝ દ્વારા સરદાર પટેલ વિશે અપમાન જનક નિવેદનના વિરોધમાં ગુરુવારે મહેસાણાના મોઢેરા સર્કલે ભાજપ દ્વારા વિરોધ પ્રદર્શન કરાયું હતું. કોંગ્રેસના કાશ્મીરના નેતા અને પૂર્વ કેન્દ્રિય મંત્રી સૈફુદ્દીન સોઝ દ્વારા સરદાર પટેલ વિશે કરાયેલા નિવેદનને સરદાર પટેલનું અપમાન ગણાવી મહેસાણા ભાજપ દ્વારા ગુરુવારે મોઢેરા સર્કલે વિરોધ કરાયો હતો. સાંસદ જયશ્રીબેન પટેલ, જિલ્લા ભાજપ પ્રમુખ નીતિનભાઈ પટેલ, પાટણ જિલ્લા પ્રભારી મયંક નાયક, જિલ્લા યુવા પ્રમુખ પ્રકાશ પટેલ સહિત વિવિધ પાંખના હોદ્દેદારો અને કાર્યકરોએ ‘સરદાર ગુજરાતની શાન છે, કોંગ્રેસને ક્યાં ભાન છે, સૈફુદ્દીન ગદ્દાર હૈ…, બંધ કરો, પાકિસ્તાનની ગુલામી બંધ કરો, સરદાર પટેલનું અપમાન બંધ કરો…, જેવાં સૈફુદ્દીન અને કોંગ્રેસ વિરોધિ સૂત્રોચ્ચાર કર્યાં હતાં. સૈફુદ્દીનના પુતળાનું દહન કરવા બદલે તેને જુત્તાંનો હાર પહેરાવી લાતો મારી વિરોધ વ્યક્ત કર્યો હતો.